CELEX: C2007/199/30
Language: et
Date: 2007-08-25 00:00:00
Title: Kohtuasi C-269/07: 6. juunil 2007 esitatud hagi — Euroopa Ühenduste Komisjon versus Saksamaa Liitvabariik

25.8.2007   
            
            
               ET
            
            
               Euroopa Liidu Teataja
            
            
               C 199/19
            
         6. juunil 2007 esitatud hagi — Euroopa Ühenduste Komisjon versus Saksamaa Liitvabariik
   (Kohtuasi C-269/07)
   (2007/C 199/30)
   Kohtumenetluse keel: saksa
   Pooled
   
      Hageja: Euroopa Ühenduste Komisjon (esindajad: R. Lyal ja W. Mölls)
   
      Kostja: Saksamaa Liitvabariik
   Hageja nõuded
   
               —
            
            
               Tuvastada, et kehtestades ja säilitades Einkommensteuergesetz'i (tulumaksuseadus) paragrahvides 79-99 sätted täiendava vanaduspensioni kohta on Saksamaa Liitvabariik on rikkunud EÜ artiklist 39, nõukogu 15. oktoobri 1968. aasta määruse nr 1612/68 (1) artiklist 7 ning EÜ artiklitest 18 ja 12 tulenevaid kohustusi,
               kuna nende alusel,
               
                           a)
                        
                        
                           ei maksta piirialade töötajatele (ja nende abikaasadele) pensionilisa juhul, kui nad ei ole maksukohustuslased;
                        
                     
                           b)
                        
                        
                           ei võimaldata nende õigusnormide alusel kogutud vara kasutada isiklikuks otstarbeks kasutatava korteriomandi tarbeks isikule kuuluvas majas juhul, kui see ei asu Saksamaal;
                        
                     
                           c)
                        
                        
                           nähakse ette saadud pensionilisa tagastamine maksukohustuse lõppemise korral
                        
                     
         
               —
            
            
               mõista kohtukulud välja Saksamaa Liitvabariigilt.
            
         Väited ja peamised argumendid
   Saksamaa viis 2001. aastal sisse nn vanaduspensioni lisa, millega riikliku pensioni suuruse langust sooviti kompenseerida täiendava pensioni sisseviimisega. Sellist pensionilisa makstakse ainult Saksamaa maksukohustuslastele, mistõttu seda lisa ei maksta piirialade töötajatele, kellele kohaldub nende elukohariigiga sõlmitud topeltmaksustamise vältimise lepingu kohane maksuõigus ja kes selle alusel ei maksa Saksamaal makse. Lisaks antakse võimalus kasutada kogutud vara korteriomandi soetamiseks ainult Saksamaal ning mitte piiriülestel aladel asuva kinnisvara puhul. Lõpuks tuleb pensionlisa tagasi maksta juhul, kui asjaomane isik ei ole enam maksukohustuslane Saksamaal.
   Komisjon on seisukohal, et selline regulatsioon rikub kodakondsuse alusel diskrimineerimise keelu, töötajate vaba liikumise või täpsemalt sotsiaalsete ja maksusoodustuste osas teistest liikmesriikidest pärit töötajate võrdse kohtlemise kohta kehtivaid ühenduse õigusnorme. Kodakondsuse alusel diskrimineerimise keeld hõlmab mitte ainult ilmselget diskrimineerimist kodakondsuse alusel, vaid ka igasugust varjatud diskrimineerimist, mis mõne muu tunnuse järgi vahet tehes faktiliselt toob kaasa samasuguse tagajärje. Euroopa Kohtu praktikast tuleneb seega, et piirialade töötajatel on õigus määruse nr 1612/68 artikli 7 lõike 2 kohastele sotsiaalsetele ja maksusoodustustele.
   Kuna pensionilisa vastab „sotsiaalse soodustuse” mõistele, siis tuleb seda maksta ka juhul, kui piiriala töötaja ja/või tema abikaasa ei ole Saksmaal üldse maksukohustuslane. Soodustus on nimelt seotud asjaomase isiku töötamisega. Riiklik pension, mille suurus on langenud ja mistõttu sellele makstakse juurde täiendavat lisa, puudutab esmajärjekorras töötavaid isikuid, kuid ka teisi isikuid. Samuti hõlmab sotsiaalsete soodustuste mõiste ka selliseid eeliseid, mida soodustatud isikutele antakse lihtsalt elamise tõttu liikmesriigis. Seega on piirialade elanikud tavaliselt samasuguses olukorras kui selles liikmesriigis töötavad isikud: mõlemat kategooriat puudutab pensionite suuruse langus Saksa pensionisüsteemis, millega nad on seotud ja kuhu nad on sissemakseid teinud. Mõlemad kategooriad on huvitatud töötamise ajal kompenseeriva pensionilisa kogumisest. Saksamaa õigusnorm, mille kohaselt ei saa soodustust piirialade töötajad, kes maksavad vastavalt topeltmaksustamise vältimise lepingule tulumaksu oma elukohariigis, põhjustab seega varjatud diskrimineerimist ja rikub seega EÜ artikli 39 lõiget 2 ja määruse nr 1612/68 artikli 7 lõiget 2. Lõpuks ei ole oluline, kas vanaduspensioni lisa liigitatakse „sotsiaalseks” või „maksu-” soodustuseks, kuna piirialade töötajatel on õigus ka „maksu-” soodustustele.
   Ka keelu puhul kasutada kogutud vara isikule kuuluvas majas isiklikuks otstarbeks eluruumina kasutatava korteri tarbeks juhul, kui see ei asu Saksamaal, eeldatakse, et tegu on sotsiaalse soodustusega. Isegi juhul, kui tegemist on maksusoodustusega, oleks tegemist töötajate vaba liikumisega põhimõtte rikkumisega. See tingimus piirab nimelt võimalust kasutada sotsiaalset soodustust: see muudab piirialade töötajatel võimatuks kasutada kogutud vara korteri ostmiseks, mis asub piiri lähedal välismaal nii nagu kõnealused töötajad tavaliselt soovivad. Võrreldes selle liikmesriigi töötajatega vähendab see tüüpiliste piirialade elanike paindlikust sellise pensionilisa kasutamisel vanaduspensioni väljamaksete tegemise ajal. Seetõttu väheneb selle pensionilisa väärtus sotsiaalse soodustusena. Selline piirialade elanike diskrimineerimine kujutab endast ka varjatud diskrimineerimist kodakondsuse alusel, mis on vastuolus EÜ artikli 39 lõikega 2 ja määruse nr 1612/68 artikli 7 lõikega 2.
   Saksa õigusnormiga ettenähtud tagasimaksmise kohustus maksukohustuse lõppemise korral puudutab esmajärjekorras välismaalasi. Välismaalaste arv, kes pärast pensionileminekut pöörduvad tagasi kodumaale, on nimelt mitmeid kordi suurem, kui sakslaste arv, kes kolivad pensionieas välismaale. Lisaks sellele kahjustab tagasimaksmise kohustus asjaomaseid isikuid elama asumisel teise liikmesriiki. Pealegi võib vaidlusalune õigusnorm vähendada võõrtööliste pensionilisa väärtust liikmesriigi töötajatega võrreldes ja põhjustada varjatud diskrimineerimist juba soodustuse maksmise etapis. See on nii juhtudel, kui võõrtöölised selleks, et juba eelnevalt vältida tagasimaksmist, ei taotle pensionilisa. Sellise olukorra õigustamine ei ole võimalik. Maksusüsteemi ühtsuse tõttu on selline lisa tagatud juba topeltmaksustamise vältimise lepingu sätetega. Tagasimaksmise kohustus maksukohustuse lõppemisel kujutab seega endast samuti varjatud diskrimineerimist kodakondsuse alusel ja rikub seetõttu EÜ artiklit 39 ja määruse nr 1612/68 artikli 7 lõiget 2 ning EÜ artikleid 12 ja 18.
   
      (1)  EÜT L 257, lk 2; ELT eriväljaanne 05/01, lk 15.